**University of Liberia (UL)** er et offentlig universitet i Liberias hovedstad Monrovia. Det åpnet i 1863 som **Liberia College** er utdanningsinstitusjonen den eldste institusjonen for høyere utdanning i Vest-Afrika. Institusjonen fikk universitetsstatus i 1951 og er i dag[*når?*] det største universitet i Liberia, med rundt 18 000 studenter.

Historie
--------

I 1851, få år etter Liberias frigjørelse i 1847, ble det vedtatt å bygge et college i landet. I januar 1862 ble Liberia College offisielt åpnet og i 1963 ble de første sju studentene tatt opp etter at de hadde blitt eksaminert i latin, gresk og matematikk og kunne vise til at de hadde «god moralsk karakter». Liberia College ble etablert som et college etter amerikansk modell og kurstilbudet var det samme man fant ved et vanlig amerikansk universitet, med fokus på retorikk, gresk, latin, matematikk, historie og fransk. Ved åpningen hadde man rukket å bygge opp en boksamling på rundt 4000 bøker.

Gjennom hele 1800-tallet kom finansieringen i all hovedsak fra amerikanske donorer, kanalisert gjennom *Trustees of Donations for Education in Liberia* og *New York Colonization Society* (en underavdeling av American Colonization Society), som også la seg opp i collegets drift og bestemte hvem som ble ansatt der.

Gnisninger mellom de amerikanske innvandrerne og deres etterkommere og de innfødte var konstant tilstedeværende i det liberiske samfunnet og ble også en problemstilling for colleget. Mange i den liberisk-amerikanske eliten fryktet at de ville miste sine privilegier hvis massene av innfødte fikk for mye utdannelse og innfødte slapp derfor i første omgang ikke inn på colleget.

Blant de som ønsket at colleget skulle bli et universitet også for de innfødte var Edward Wilmot Blyden, en av de første professorene ved colleget. Blyden hadde en visjon om et afrikansk universitet som kombinerte klassisk europeisk dannelse med studier i lokale språk som kpelle, vai, kru og arabisk, samt i afrikanske samfunn, religioner og kultur. Han ble imidlertid avsatt av de de amerikanske donororganisasjonene i 1865. Han kom tilbake til colleget en kort periode i 1900, men lyktes aldri med å få gjennomslag for ideene sine. Først på 1900-tallet ble de første innfødte innrullert, og colleget forble i lang tid et i all hovedsak amerikansk college for etterkommere av innvandrerne fra USA.

Ustabiliteten i landet i de første årene var også en utfordring for colleget. Mange studenter måtte avbryte studiene for å delta i militæroperasjoner, og malariamyggen tok også livet av mange studenter. I perioden mellom 1866 og 1902 ble kun ti studenter uteksaminert.

I 1951 ble colleget rammet av en større brann, og etterpå ble det gjenreist som University of Liberia. I 1970 fikk universitetet et eget medisinsk fakultet. Resten av 1900-tallet måtte universitetet slite med svært dårlig økonomi som følge av den politiske ustabiliteten i landet, og til slutt de ødeleggende borgerkrigene.

Referanser
----------

1. ↑   www.aau.org, besøkt 15. desember 2022[Hentet fra Wikidata]
2. 1 2 3 4 5 6 7 8  Livingston, Thomas W. "The Exportation of American Higher Education to West Africa: Liberia College, 1850–1900". *The Journal of Negro Education*, vol. 45, nr. 3 (1976), s. 246–262.
3. ↑  Edward Wilmot Blyden (1882). The aims and methods of a liberal education for Africans.
4. 1 2  Lulat, Y. G-M. (2005). *A History of African Higher Education from Antiquity to the Present*. Westport: Greenwood. s. 280.

|  |  |
| --- | --- |
| Oppslagsverk/autoritetsdata | VIAF **·** LCCN **·** ISNI **·** GeoNames
 |